b'\n_START_ARTICLE_\nVodni udar\n_START_PARAGRAPH_\nVodni udar ili hidrauli\xc4\x8dki udar je nagla i zna\xc4\x8dajna promjena tlaka uslijed promjene brzine vode na jednom kraju cjevovoda, a obi\xc4\x8dno se de\xc5\xa1ava na nizvodnom kraju cjevovoda uslijed zatvaranja zatvara\xc4\x8da._NEWLINE_Hidrauli\xc4\x8dki udar se odvija pod prevladavaju\xc4\x87im utjecajem sila inercije i sila elasti\xc4\x8dnosti. Brzine \xc5\xa1irenja promjene tlaka u tla\xc4\x8dnom cjevovodu vrlo su velike, te su za \xc4\x8deli\xc4\x8dne cjevovode reda veli\xc4\x8dine 1000 m/s. Prirast tlaka na zatvara\xc4\x8du uslijed efekta vodnog udara mo\xc5\xbee dose\xc4\x87i vrijednosti od nekoliko desetaka bara. Prirast tlaka uslijed vodnog udara obi\xc4\x8dno prati vibracije cijevi i pojava buke. Periodi oscilacije tlaka su u pravilu vrlo kratki i mogu iznositi dijelove sekunde. Izra\xc5\xbeenost efekta hidrauli\xc4\x8dkog udara ovisi od protoka kroz tla\xc4\x8dni cjevovod, njegovoj duljini, elasti\xc4\x8dnim svojstvima cjevovoda, dimenzijama cjevovoda i vremenu trajanja manevra sa zatvara\xc4\x8dima koji mo\xc5\xbee trajati svega par sekundi.\n_START_SECTION_\nPovijest\n_START_PARAGRAPH_\nU prvom stolje\xc4\x87u prije Krista Marcus Vitruvius Pollio opisao je posljedice vodnog udara u olovnim cijevima i kamenim akvaduktima u anti\xc4\x8dkom Rimu.'